Απόφαση του Γενικού Δικαστηρίου της 1ης Δεκεμβρίου 2021 – Ruiz-Ruiz κατά Επιτροπής
(Υπόθεση T-293/20)1
(Υπαλληλική υπόθεση – Υπάλληλοι – Πρόσληψη – Προκήρυξη γενικού διαγωνισμού EPSO/AD/371/19 – Απόφαση της εξεταστικής επιτροπής περί αποκλεισμού του προσφεύγοντος από το επόμενο στάδιο του διαγωνισμού – Κριτήριο αποδοχής συνδεόμενο με την επαγγελματική πείρα – Ζήτημα κατά πόσον το κριτήριο που χρησιμοποίησε η εξεταστική επιτροπή είναι σύμφωνο με την προκήρυξη διαγωνισμού – Πρόδηλη πλάνη εκτιμήσεως)
Γλώσσα διαδικασίας: η ιταλική
Διάδικοι
Προσφεύγουσα: Vanesa Ruiz-Ruiz (Alkmaar, Κάτω Χώρες) (εκπρόσωπος: M. Velardo, δικηγόρος)
Καθής: Ευρωπαϊκή Επιτροπή (εκπρόσωποι: G. Gattinara, T. Lilamand και I. Melo Sampaio)
Αντικείμενο
Προσφυγή δυνάμει του άρθρου 270 ΣΛΕΕ με αίτημα την ακύρωση, αφενός, της απόφασης της εξεταστικής επιτροπής της 20ής Σεπτεμβρίου 2019 με την οποία απορρίφθηκε η αίτηση επανεξέτασης του αποκλεισμού της προσφεύγουσας από το επόμενο στάδιο του γενικού διαγωνισμού EPSO/AD/371/19 και, αφετέρου, της απόφασης της αρμόδιας για τους διορισμούς αρχής της 7ης Φεβρουαρίου 2020 με την οποία απορρίφθηκε η ένσταση της προσφεύγουσας κατά της ως άνω απόφασης.
Διατακτικό
Το Γενικό Δικαστήριο αποφασίζει:
1)    Ακυρώνει την απόφαση της εξεταστικής επιτροπής της 20ής Σεπτεμβρίου 2019 με την οποία απορρίφθηκε η αίτηση επανεξέτασης του αποκλεισμού της Vanesa Ruiz-Ruiz από τον διαγωνισμό EPSO/AD/371/19.
2)    Καταδικάζει την Ευρωπαϊκή Επιτροπή στα δικαστικά έξοδα.
____________
1 EE C 222 της 6.7.2020.